Hotellide eripärad. Hotellide klassifikatsioon on siin Euroopa omast veidi erinev. Euroopa ja Egiptuse sama kategooria hotellid ei ole võrreldavad, näiteks Egiptuse neljatärnihotell võib Euroopa standardite järgi olla kolmetärnihotell. Ehitustööde kvaliteet erineb Egiptuses meile harjumuspärastest Euroopa standarditest kõvasti - koguni kõrgeima kategooria hotellides võib märgata seinale viltu pandud plaate vms. Egiptuse hotellide ehitusel ja sisutamisel kasutatakse tänapäevaseid imporditud viimistlusvahendeid ikka veel väga harva. Siinne ilumeel erineb meile omasest sootuks - hotellide interjööris kasutatakse rohkelt marmorit, kulla imitatsiooniga detaile jm kohalikke toormaterjale. Novatours esitab hotelli asukohale, teenuste mitmekesisusele, sisustuse tasemele jm toetudes kataloogis lisaks hotellide ametlikule kategooriale ka täiendava Novatoursi klassifikatsiooni (väikeste gloobuste näol), et aidata teil valida hotell, mis teie ootustele kõige enam vastab. Hotellide ümbrust hoitakse puhtana. Egiptuse hotellide teenindav personal koosneb üksnes meestest. Nad on väga abivalmis ja püüavad külastajatele meele järele olla - nad aitavad turistidel end sisse seada (saadavad toani, kannavad kohvreid), koristavad nende tube, mille eest nad loodavad muidugi head tasu (jootraha) saada. Hotelle on Egiptuses mitmesuguseid - madala kategooria (2-3*) hotellidest linna keskel kõrge kategooria (4-5*) ning suure territooriumi ja laia teenusevalikuga hotellideni mererannas, linnakärast eemal.